SAL betaal steeds nie belasting, sê DA(Argieffoto: Henk Kruger/ANA) Volgens die DA kom die Suid-Afrikaanse Lugdiens (SAL) steeds nie sy belastingverpligtinge na nie, al was dit een van die voorwaardes toe hy miljarde rande van die Suid-Afrikaanse Inkomstediens (SAID) ontvang het in ’n poging om die sukkelende lugdiens te red. Die bewering volg te midde van die proses wat reeds begin is om die beleërde lugdiens met ŉ nuwe herstruktureerde lugdiens te vervang wat as vlagskip vir Suid-Afrika kan dien. Die opposisieparty het Dinsdag in ’n verklaring gesê die SAL het steeds nie die inkomstebelasting wat die maatskappy van sy werknemers afgetrek het, aan die SAID oorbetaal nie. Die lugdiens oortree dus die voorwaardes wat die nasionale tesourie aan die lugdiens gestel het toe hy miljarde as reddingsboei vir hom aangebied het. Luidens die verklaring is dié inligting onlangs in ’n verslag aan die parlement se komitee vir bewilligings onthul. DA-LP Ashor Sarupen sê in die verklaring die nasionale tesourie het verlede jaar in ’n poging om finansiële beheer oor die SAL te kry, die volgende voorwaarde aan die SAL opgelê in ruil vir belastingbetalersondersteuning: “Die SAL moet sy belastingverpligtinge nakom deur te sorg dat belasting wat van werknemers afgetrek word, binne ’n vereiste tydraamwerk aan die SAID terugbetaal word en nie vir ander doeleindes weerhou word nie.” Volgens Sarupen het die SAL nie aan die voorwaarde voldoen nie en is dit uit die verslag duidelik dat die lugdiens se sakereddingspraktisyns personeel se inkomstebelasting weerhou om die SAL se likiditeitskrisis die hoof te bied. “Die sakereddingspraktisyns en die SAL onderhandel tans om betalings aan die SAID uit te stel weens likiditeitsbeperkings. Betalings aan die inkomstediens sal egter geskied sodra die likiditeitsposisie van die lugredery verbeter,” het Sarupen verduidelik. Sarupen het gesê dit beteken dat werknemers van die SAL nou in ’n posisie is waar hul belasting van hul salarisse afgetrek is, hoewel hulle nie as belastingpligtig beskou kan word nie. Hulle gaan boonop ook waarskynlik hul werk en inkomste verloor. Maroela Media het die SAL vir kommentaar genader en wag op kommentaar.